
Text rozhodnutia
Súd: Krajský súd Banská Bystrica Spisová značka: 25K/23/2005 Identifikačné číslo súdneho spisu: 6005201106 Dátum vydania rozhodnutia: 13. 06. 2012 Meno a priezvisko sudcu, VSÚ: doc. JUDr. Milan Ďurica, PhD. ECLI: ECLI:SK:KSBB:2012:6005201106.3 Uznesenie Krajský súd v Banskej Bystrici v právnej veci v právnej veci vyhláseného konkurzu na majetok úpadcu ŠKF ZTS VTJ Martin „v konkurze", Novomeského 1, Martin, IČO: 14 224 789 o návrhu správcu JUDr. Ľuboša Racka, Námestie osloboditeľov 35, Liptovský Mikuláš na zrušenie konkurzu takto r o z h o d o l : Súd z r u š u j e konkurz vyhlásený na majetok úpadcu ŠKF ZTS VTJ Martin „v konkurze“, Novomeského 1, Martin, po splnení rozvrhového uznesenia. Súd z b a v u j e JUDr. Ľuboša Racka, Námestie osloboditeľov 35, Liptovský Mikuláš funkcie správcu konkurznej podstaty. Toto uznesenie j e v y k o n a t e ľ n é až jeho právoplatnosťou. o d ô v o d n e n i e : Dňa 12. júna 2012 podal správca konkurznej podstaty návrh na zrušenie konkurzu po splnení rozvrhového uznesenia. Zároveň navrhol, aby ho konkurzný súd zbavil funkcie správcu konkurznej podstaty úpadcu. Správca priložil k návrhu doklady preukazujúce úhradu súm, ktoré boli konkurzným veriteľom priznané rozvrhovým uznesením. Konkurzný súd v konaní zistil, že 29. marca 2012 bolo vydané rozvrhové uznesenie č.k. 25K/23/2005-506, ktoré nadobudlo právoplatnosť 8. mája 2012 a vykonateľnosť 15. mája 2012. V uvedenom rozhodnutí súd uložil správcovi povinnosť poukázať veriteľom priznané sumy v lehote 5 dní od právoplatnosti rozhodnutia a v lehote 10 dní od jeho právoplatnosti predložiť doklady o jeho splnení spolu s návrhom na zrušenie konkurzu. Vzhľadom na to, že správca konkurznej podstaty nesplnil povinnosť uloženú mu právoplatným a vykonateľným rozhodnutím, konkurzný súd ho listom zo 4. júna 2012 vyzval na splnenie tejto povinnosti. Správca v podaní zo 4 . júna 2012 doručenom konkurznému súdu 12. júna 2012 oznámil splnenie rozvrhového uznesenia. K návrhu na zrušenie konkurzu priložil kópiu hromadného príkazu na úhradu a dva výdavkové pokladničné doklady preukazujúce poukázanie súm priznaných veriteľom. Vzhľadom na to, že rozvrhové uznesenie bolo splnené, správca požiadal o zrušenie konkurzu a zbavenie funkcie správcu konkurznej podstaty. Podľa § 44 ods. 1 písm. b) a ods. 4 zákona č. 328/1991 Zb. o konkurze a vyrovnaní v znení neskorších predpisov (ďalej len „ZKV“) súd uznesením zruší konkurz, v ktorom nedošlo k potvrdeniu núteného vyrovnania, po splnení rozvrhového uznesenia. V uznesení o zrušení konkurzu zbaví súd správcu funkcie a rozhodne o jeho odmene a náhrade výdavkov, ak o nich ešte nerozhodol. Súd po zistení, že správca splnil rozvrhové uznesenie, rozhodol o zrušení konkurzu a o zbavení správcu funkcie. Súd nerozhodoval o odmene a výdavkoch správcu, pretože o týchto bolo rozhodnuté v rozvrhovom uznesení. Podľa § 45 ods. 1 ZKV zrušením konkurzu zanikajú účinky vyhlásenia konkurzu uvedené v § 14, platnosť a účinnosť úkonov vykonaných počas konkurzu tým nie je dotknutá. S prihliadnutím na možné účinky rozhodnutia konkurzného súdu stanovené v § 68 ods. 4 Obchodného zákonníka, súd viazal v súlade s § 171 ods. 3 O. s. p. vykonateľnosť tohto rozhodnutia na jeho právoplatnosť. Poučenie: Proti tomuto uzneseniu je prípustné odvolanie, ktoré je možné podať do 30 dní od jeho zverejnenia v Obchodnom vestníku na súde, proti rozhodnutiu ktorého smeruje. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny, a čoho sa odvolateľ domáha.

